යාපනය - චාවකච්චේරි ප්‍රදේශයේ නිවසකින් සොයාගත් මරාගෙන මැරෙන ඇඳුම් කට්ටලය ඇතුලූ පුපුරණ ද්‍රව්‍ය සම්බන්ධයෙන් සිදුකළ ප්‍රකාශයක් පිළිබඳව කරුණු විමසීමට හිටපු විදේශ අමාත්‍ය ජී.එල්. පීරිස් අද රහස් පොලීසියට කැඳවනු ලැබුවා.10 ට පමණ හිටපු අමාත්‍යවරයා එම ස්ථානයට පැමිණි බවයි අප වාර්තාකරු ප්‍රකාශ කළේ.ඔහු සමඟ පාර්ලිමේන්තු මන්ත්‍රීවරුන් වන විමල් වීරවංශ, සී.බී. රත්නායක, දිනේෂ් ගුණවර්ධන, පවිත්‍රා වන්නිආරච්චි මෙන්ම නාමල් රාජපක්ෂ ද එම ස්ථානයට පැමිණ තිබෙනවා.මෙම පුපුරණ ද්‍රව්‍ය වැල්ලවත්ත ප්‍රදේශයට රැගෙන ඒමට සැළසුම් කර තිබූ බවට කොළඹ පැවති මාධ්‍ය හමුවකදී හිටපු විදේශ අමාත්‍යවරයා ප්‍රකාශ කළා.ඔහු එහිදී චෝදනා කළේ ආණ්ඩුව ඒ පිළිබඳ තොරතුරු සැඟවීමට උත්සාහ කරන බවටයි.මේ වනවිටත් අපරාධ පරීක්ෂණ දෙපාර්තමේන්තුවේ නිලධාරීන් හිටපු අමාත්‍යවරයාගෙන් ප්‍රකාශ සටහන් කරගනිමින් සිටින බවයි වාර්තාවන්නේ.මෙම ස්ථානයට පැමිණි ජාතික නිදහස් පෙරමුණේ නායක, පාර්ලිමේන්තු මන්ත්‍රී විමල් වීරවංශ කියා සිටියේ රජය මරාගෙන මැරෙන ඇදුම් ළඟ තබාගත් පුද්ගලයා අත්අඩංගුවට ගෙන විමර්ශන සිදුකරනවා වෙනුවට ඒ පිළිබද තොරතුරු අනාවරණ කළ දේශපාලනඥයන්ගෙන් ප්‍රශ්න කරන බවයි.